Håkansbölen kartano

Håkansbölen kartano eli Hakunilan kartano sijaitsee Vantaalla Hakunilan suuralueen Ojangon kaupunginosassa, nykyisen Hakunilan itäpuolella. Aiemmin Håkansbölen tilan maat ulottuivat myös nykyisen Hakunilan puolelle. Kartanon tilan historia viljelysmaana yltää 1500-luvulle saakka. Ruotsin kuningas Kustaa III vieraili kartanossa kauppias Johan Sederholmin vieraana vuonna 1775. Vierailun jälkeen kartano nimettiin Kungsbackaksi. Sederholmin aikana kartanon alueella sijaitsi viinanpolttimo johon oli kruunun lupa. Sederholm omisti kartanon vuosina 1760-1792, jonka aikana kartanon maataloustuotanto kasvoi. Kartano on ollut vuodesta 2005 lähtien Vantaan kaupungin omistuksessa. Museovirasto on luokitellut kartanomiljöön valtakunnallisesti merkittävien rakennettujen kulttuuriympäristöjen joukkoon osana kohdetta Sotungin kylä ja Håkansböle. Kartanomiljöön rakennukset on myös suojeltu asemakaavassa. Håkansbölen kartanopuistossa saa liikkua vapaasti ympäri vuoden. Puistoalueen halki virtaa Kormuniitynoja, jossa mainitaan olleen myös mylly. Päärakennus Kartanon jugend-tyylinen hirsirunkoinen päärakennus on arkkitehti Armas Lindgrenin suunnittelema ja vuodelta 1908. Nykyinen päärakennus on rakennettu vanhan, vuosina 1842–1844 valmistuneen uusklassista arkkitehtuuria edustaneen päärakennuksen paikalle. Kartanon entisöinti valmistui vuonna 2011. Kartanopuisto Kauppias Johan Sederholmin aikana istutettiin kartanon puisto 1700-luvulla. Muut rakennukset Päärakennusta ympäröivät lukuisat ulkorakennukset ja kartanonpuisto, joka kunnostettiin vuonna 2011. Entistämisessä oli mallina 1900-luvun alun tyyli. Vantaan kaupunki osti kartanon Sanmarkin perikunnalta vuonna 2005. Kokonaisuuteen kuuluva Pehtorin talo remontoitiin kahvila-ravintolaksi, joka avautui kesäksi 2018. Sopimus irtisanottiin vuonna 2021, mutta seuraavan vuoden kesällä Pehtorin talo ja sen viereinen vanha hevostalli vuokrattiin kuitenkin uusille yrittäjille. Kartanon pihalla on myös ”Mutteritalo”, kaksikerroksinen huvimaja, jonka kartanon 1700-luvulla omistanut kauppias Johan Sederholm rakennutti kuningas Kustaa III:n vierailun kunniaksi. Mutteritalo on käytössä asuinrakennuksena. Lähteet Aiheesta muualla Kuvia tai muita tiedostoja aiheesta Håkansbölen kartano Wikimedia Commonsissa Hakunilan kartano, Helsinki.fi Håkansbölen kartanoon liittyvää aineistoa Vantaan kaupunginmuseon kokoelmissa